дружества, участващи в производството на ГВП, наподобява състоянието на групата като цяло — с ниска рентабилност, но без загуби. Другите финансови показатели, като съотношението на дълга към активите или коефициента на лихвено покритие, не сочат съществени структурни проблеми за способността на дружествата да изплащат дълга си. На място обаче Комисията установи, че 80 % от получените от дружествата заеми, включени в извадката, които бяха разгледани при разследването, са били револвиращи заеми за големи суми, а това говори за по-нестабилна ликвидност, отколкото сочат финансовите отчети.
 (201)
 Комисията отбелязва, че Hesteel Group има кредитен рейтинг ААА от китайска агенция за кредитен рейтинг — подразделение на Китайската земеделска банка в Ханганг. Поради същите основания като изложените в съображения 159 — 161 по-горе. Комисията стигна до заключението, че този рейтинг не е надежден. Получените револвиращи заеми допълнително потвърждават преценката на Комисията да не приеме дадения в КНР рейтинг ААА на Hesteel Group.
 (202)
 Поради това Комисията счете, че е целесъобразно да използва референтния рейтинг ВВ, описан в съображения 166 — 168 по-горе, за дейностите, извършвани на равнището на групата, за да изчисли общата полза за ГВП, произтичаща от липсата на подходяща оценка на риска.
 (203)
 Също така, за да се отчете по-големият риск, за който сочат предоставените револвиращи заеми за отделните дружества, участващи в производството на ГВП, и като се има предвид обстоятелството, че условията и срокът на заемите по същество са сравними с тези по високолихвения заем, посочен в съображение 162, Комисията счете за целесъобразно да използва референтната стойност, цитирана в същото съображение, като подходяща референтна стойност за всички заеми със срок до две години, предоставени на производствените дружества, които са ползвали револвиращи заеми. Тъй като револвиращите заеми обикновено са краткосрочни, изключително слабовероятно е да се намери револвиращ заем за срок, по-дълъг от две години, и конкретните доказателства по заемите, проверени за включените в извадката дружества, подкрепят това заключение.
 (204)
 Твърденията и доводите, представени от правителството на КНР и някои включени в извадката дружества, отнасящи се до общата методология на относителния спред и използването на представителна референтна стойност, са валидни и за Hesteel Group. Комисията вече опроверга тези твърдения в съображения 175 — 165.
 (205)
 При оповестяването жалбоподателят не беше убеден дали Комисията е взела предвид значителното вливане на капитал от около 1 млрд. евро в Hesteel Group през 2010 г., от което тя е продължила да извлича ползи през РП. Комисията отбеляза, че това предполагаемо вливане на капитал е било предмет на въпрос, отправен през април 2017 г. към КНР от Съединените щати и ЕС в рамките на Комитета по субсидиите и изравнителните мерки на СТО. Комисията не откри никакви доказателства по време на настоящото разследване, че от предполагаемото вливане на капитал са произтекли ползи за Hesteel Group по време на РП.
 3.4.4.3. Shougang Group
 (206)
 Като цяло въз основа на собствените си финансови отчети Shougang Group е била в затруднено финансово положение. Въз основа на получените данни за 2014 г. и за следващите години групата е реализирала загуби както през 2014 г., така и през 2015 г. Степента на задлъжнялост е